
HPV-fertőzéssel kapcsolatos ismeretek a méhnyakrákszűrésre jelentkezett nők körében Románia központi régiójában

Kulcsszavak: méhnyakrák; HPV; egészségtudatosság; prevenció
Bevezetés: A méhnyakrák világszerte a nőket érintő gyakori rosszindulatú daganatos betegség, amely az összes rákos megbetegedés mintegy 8%-át teszi ki. Rendszeres szűréssel és védőoltással megelőzhető, viszont Romániában ezt a lehetőséget gyakran nem használják ki a szűrés kínálatában és keresletében tapasztalható egyenlőtlenségek miatt.
Célok, hipotézisek: Kutatásom célja a szervezett szűrésen való részvétel motivációinak vizsgálata. Feltételezem, hogy az egészségismeretek szintje összefügg a személyes részvételi motivációkkal.
Módszerek: A Sapientia EMTE Marosvásárhelyi Kar Életminőség Kutatóközpontja kérdőíves módszerrel gyűjtött adatokat 818 ingyenes méhnyakrákszűrésre érkezett nőtől Románia központi régiójának három megyéjében (Maros, Hargita és Kovászna megye). A kérdőív rákérdez arra, hogy a nők kinek a javaslatára jöttek el a szűrésre, és hogy befolyásolja-e a betegséghez való hozzáállásukat az, hogy az ismerőseik közt volt-e méhnyakrákkal diagnosztizált nő. Ugyanakkor felméri objektív ismereteiket a HPV-vírusfertőzéssel kapcsolatban, valamint szubjektív egészségértésüket a HLS-EU-16 kérdéssorral.
Eredmények: Az egyén ismereteit a HPV fertőzéssel kapcsolatban inkább befolyásolja a környezete, mint az általános műveltsége vagy egészségműveltsége. A környezet befolyásolja továbbá az oltáshoz, illetve a szűréshez való hozzáállást is. A HPV-vel kapcsolatos ismeretek szintje nem függ össze szignifikánsan a válaszadók szubjektív egészségértésével, ugyanakkor az iskolai végzettséggel gyenge korrelációt mutat.
Összefoglalás/Következtetések: Összességében elmondható, hogy különös figyelmet kell fordítani a legveszélyeztetettebb csoportokra. A szervezett ingyenes szűrési alkalmak a hiányos egészségértésű nők számára is lehetőséget teremtenek a nőgyógyászati prevencióra, ami a méhnyakrák kialakulásának kockázatát csökkenti, illetve a betegség korai stádiumban történő felismerését teszi lehetővé.



